Het jy grootgeword in ’n huis/omgewing waar jy veilig gevoel het om twyfel en vrae na God te bring?
Hoekom dink jy voel dit so ‘scary’ om God te bevraagteken?
Dink jy om God te bevraagteken kan ook iets wees wat jou geloof versterk?
Lees saam Habakuk 1:2-4
Wees baie eerlik: het jy al ooit gevoel "as ek God was sou ek dinge darem baie anders gedoen het?"
Vertel van ’n tyd wat jy ervaar het dat jy met God worstel?
Habakuk se naam beteken, "Om te omhels en te worstel". Baie keer ervaar mens iets wat jou op 'n geestelike bergtop plaas - alles is wonderlik - dan gebeur die lewe en die bergtop verander in 'n vallei - vrae, seer, onsekerheid, twyfel - en jy kom by 'n punt wat mens 'n 'geloofskrisis' kan noem. Jy het een van 3 keuses wanneer jy daar kom: 1) Ignoreer die onsekerheid en forseer jouself terug op die bergtop; 2) besluit om weg te loop van God; 3) om God so goed moontlik te omhels, terwyl jy met Hom worstel.
Lees saam Jakobus 1:2-4
Hoe help dit ons persepsie oor moeilike tye?
Die feit is, wanneer ons met God worstel en omhels gaan dinge nie dadelik beter gaan nie - baie keer gaan dit vir lank slegter.
Lees saam Habakuk 1:5-11
Wat antwoord God op Habakuk se klag? Dat Hy dit nou sal laat beter gaan?
Habakuk het een van 3 keuses - om te ignoreer wat rondom hom gebeur, om sy rug op God te draai, of om God te omhels en te worstel
Lees saam Habakuk 1:12-13 hieronder en kyk die wisselwerking tussen Habakuk wat met God worstel, maar ook bly omhels.
12U is tog van altyd af daar, Here (omhels); U is my heilige God (omhels); ons sal nie sterwe nie (omhels). U, Here, het die Galdeërs aangestel om die vonnis te voltrek (worstel), U, ons Rots (omhels), het hulle die mag gegee om ons te straf (worstel). 13U oë is te rein om toe te kyk terwyl daar verkeerd gedoen word (omhels), U kan tog nie sien dat daar ellende is en niks doen nie(worstel)!
Wat leer jy uit die manier hoe Habakuk vir God bevraagteken?
Onthou! Dit is moonlik vir 'n toegewyde gelowige om opregte vrae aan God te stel en nogsteeds 'n hegte verhouding met Hom te hê - dit hoef nie net die een of die ander te wees nie!
Hierdie clip beeld die boodskap baie mooi uit deur te verwys na die proses wat 'n saadjie deurgaan om te groei (kliek op die rooi):
Bid vir mekaar - as iemand huidiglik in so 'n moeilike situasie is, bid spesifiek vir 'n Habakuk ingesteldheid.
Pyle van genade en waarheid
Hierdie is die derde week wat ons gesels oor die rol van dissipels. Jesus het sy volgelinge dissipels genoem en nie Christene nie.
Dissipels is individue wat intesioneel agter Jesus aan loop en soos Hy leef - 'n lewe waar ander kan sien deur hulle liefde vir ander dat hulle dissipels is.
Hoe lyk dit prakties as ons hierdie teks sou toepas?
Wanneer ons praat oor Jesus en sy manier van leef is daar twee fasette waarop op hierdie week gaan fokus - genade en waarheid.
Wat is genade? Wat is waarheid? Hoekom is hierdie twee aspekte van Jesus se bediening so uiteenlopend?
Hoekom is daar spanning tussen genade en waarheid?
Wanneer jy in die moeilikheid is verkies jy baie eerder genade as die naakte waarheid.
Wat is die kern verskil tussen genade en waarheid?
Wanneer ons na Jesus se lewe kyk sien ons keer op keer die spanning tussen genade en waarheid.
Dink weer oor die volgende 3 stories in die Bybel:
Die Samaritaanse vrou in Johannes 4:5-30
Hoe handel Jesus hier in terme van genade en waarheid?
Jesus se interaksie met Matteus die tollenaar?
Jesus se aksies met die vrou wat op owerspel betrap is in Johannes 8?
Wat staan vir jou uit in hierdie drie stories?
Wanneer ons dink aan ons eie aksies wat Jesus en sy liefde moet weerspieël ... hoe doen en leef jy dit?
Hierdie teks gaan oor Elisa wat vir koning Joas aanmoedig om sy pyle te skiet - hy word kwaad wanneer die koning nie die pyle aanhou slaan en so volharding toon nie.
Hierdie is een van ons as gelowiges se kern roeping in hierdie lewe - om te verstaan dat ons pyle van genade en waarheid 'n radikale effek in mense se lewens om ons kan hê!
Dus moet ons geen pyle los vir die volgende lewe nie. Elke pyl behels 'n goddelike geleentheid om iemand te konfronteer met die heilige ongemak ...
... die heilige ongemak van genade of waarheid.
Hoe gebruik jy jou pyle tans? Elke pyl wat jy in jou koker los... behels 'n verlies aan 'n heilige ongemak in iemand se lewe.
Mag jy opnuut verstaan hoe belangrik die spanning tussen genade en waarheid is.
Mag jy opnuut leef vanuit jou verhouding as dissipel van Jesus.
Mag jy nooit ophou pyle skiet vir Jesus nie!
Wees sout en lig
Hoe dink jy het dit gebeur dat Rome, wat die sentrum van Christelike vervolging was teen 65 nC, vandag die stad met die meeste kruise in die wêreld is?
Lees saam, uit verskillende vertalings, die toespraak wat die hele Jesus beweging aan die gang gesit het: Matt 5:1-12
Klink die beskrywing van die tipe mense wat Jesus in sy beweging ingesluit het na die tipe mense wat die magtige Roomse Ryk kon verower, sodat die Christelike geloof sy amptelike ryks-godsdiens geword het?
Hoe dink jy het die dissipels hierdie woorde gevat, hulle wat verwag het dat die Messias 'n militêre en politieke mag sou oprig om Rome te verower?
Jesus gee verder vir hulle twee woordprentjies om vas te lê wat Hy verwag van mense wat deelneem aan sy 'Brand' (Christen) - In Matteus 5:13 sê Hy: "Julle is die sout vir die aarde" - wat beteken dit vir jou?
Wat is al die verskillende toepassings wat hierdie woordprentjie op ons lewe kan hê as jy dink aan al die kwaliteite van sout: preserveermiddel, ontsmettingsmiddel, gee smaak ens.
In Matteus 5:14 sê Jesus: "Julle is die lig vir die wêreld." Hy verwys ook na 'n stad op 'n berg en 'n lamp op 'n lampstaander.
Wat presies bedoel Hy hiermee?
Hoe lyk iemand se lewe wat 'n lig vir die wêreld is?
Jesus meen dat ons lewens en dade so buitengewoon goed moet wees dat dit mense se aandag trek - nie ter wille van onsself nie, maar dat ons op daardie manier mense na die Vader kan wys.
Noem 'n paar praktiese goed wat julle commit om die res van die week te doen om 'sout en lig' te wees.
Sluit af deur mekaar krag toe te bid om hierdie goed te doen.
Bladsy 15 van 45